भारतीय मूल का अमेरिकी दंपति धोखाधड़ी का दोषी  
इन्हें अवैध तरीके से मरीजों को एमफेटामाइन आधारित दवाएं देने, अवैध मौद्रिक लेनदेन और करीब 7,50,000 डॉलर की कर चोरी का दोषी ठहराया गया है।
भारतीय मूल के एक अमेरिकी नागरिक और उसकी पत्नी को अवैध तरीके से मरीजों को एमफेटामाइन आधारित दवाएं देने, अवैध मौद्रिक लेनदेन में लिप्त रहने और करीब 7,50,000 डॉलर की कर चोरी का दोषी ठहराया गया है।  अमेरिका में वजन घटाने वाले तीन क्लिनिकों के मालिक राकेश आनन्द और मीना आनन्द को एक संघीय ग्रांड जूरी द्वारा नियंत्रित दवाएं वितरित करने, अवैध तरीके से मौद्रिक लेनदेन करने, मनी लांडरिंग, आंतरिक राजस्व सेवा को धोखा देने का षडयंत्र रचने और कर धोखाधड़ी करने का दोषी ठहराया गया है।  इलिनाइस के उत्तरी जिले के सरकारी वकील पैट्रिक जे फिट्जगेराल्ड ने गुरुवार को इस बात की घोषणा की। 55 वर्षीय राकेश और 51 वर्षीय मीना शिकागो के एक उपनगर टिनले पार्क के निवासी हैं।